Zastupnik SDP-a u Europskom parlamentu, bivši ministar vanjskih poslova Tonino Picula, potvrdio je jučer u telefonskom razgovoru Jutarnjem listu da razmišlja o kandidaturi za predsjednika SDP-a jer ne bježi od odgovornosti, ali je rekao da će konačnu formalnu odluku o tome donijeti nakon konzultacija sa onima na čiju potporu računa.

Isto tako Picula je rekao da će pričekati i razgovore u stranačkim tijelima SDP-a i postupcima koja ta tijela poduzmu. Tonino Picula kaže da kandidatura nije samo osobna stvar, jer za to treba i potpora ljudi na terenu, ali i logistika. Picula je komentirao da su rezultati prekjučerašnjih izbora razočaranje za SDP, da ih nitko nije očekivao i da je za SDP kao veliku i ozbiljnu stranku naročito bolan gubitak velikog broja glasova u Rijeci i Zagrebu, gdje je ova stranka stalno mogla računati na velik broj glasova jer su to bile "utvrde" SDP-a.

Slabiji odaziv birača kao i porast Živog zida, smatra Picula, su isto nešto o čemu SDP treba razmisliti. Nakon ovih izbora, smatra Picula, nestao je i koalicijski potencijal SDP-a da se u nekim okolnostima i kombinacijama uključi u pregovore za sastavljanje vlade.

Ime Tonina Picule stalno se vrti kada god se spominju izbori za čelnika SDP-a. On je u javnosti jedan od najpopularnijih SDP-ovaca, a na izborima za EP 2014. godine dobio je uvjerljivo najveći broj preferencijalnih glasova. Trenutno je u Europskom parlamentu šef parlamentarnog izaslanstva za Bosnu i Hercegovinu i Kosovo.

Osim toga, u EP-u je dobro surađivao i s kolegama iz HDZ-a Davorom Stierom i Andrejem Plenkovićem. Uoči zadnjih predsjedničkih izbora u SDP-u Picula se zahvalio svima koji su tražili od njega da se kandidira, ali je odlučio da će potporu dati Zlatku Komadini.

Nekoliko minuta poslije svoju kandidaturu na facebooku je objavio i Ranko Ostojić.

- Zoran Milanović je bio i ostao veliki političar, državnik i ostvario pobjede o kojima je nekada SDP samo sanjao. Danas je to opet pokazao. Vrijeme je za nove bitke. Očuvati SDP, složno i opet pokazati da naša stranka jeste i ostat će prava sociijaldemokratska stranka , vrednota ljevice.

Objavljujem da ću se kandidirati za predsjednika SDP. Suočiti ćemo se sa svojim greškama, izaći i boriti se - napisao je Ostojić.